**Clickbait** (z angl. *click* – kliknutie a *bait* – návnada) je upútavka (väčšinou nadpis webovej stránky, článku alebo miniatúra videa) vytvorená tak, aby návštevníka zaujala či presvedčila natoľko, aby klikol na s ňou spojený hyperlink. Ten ho obyčajne zavedie na článok alebo video s pochybným, respektíve s upútavkou iba čiastočne alebo vôbec nesúvisiacim obsahom. Využíva senzačné titulky alebo príťažlivé obrázky, ktorých cieľom je primäť návštevníka ku klikaniu a zdieľaniu materiálov na sociálnych sieťach alebo na zvyšovanie návštevnosti webovej stránky. Nie je pri tom dôležité, či si daný text návštevník prečíta, ale o to, že zvýšil návštevnosť. Clickbaity môžu byť nebezpečné aj preto, že články zvyknú obsahovať škodlivý kód alebo šíria falošné správy.

Typický nadpis clickbaitu sa snaží vzbudiť pozornosť a zvedavosť čitateľa, ale neposkytne dostatok informácií, ktoré by záujem nasýtili. Záujemca preto musí kliknúť na hyperlink vedúci k ďalšiemu obsahu. Z historického pohľadu je technika clickbaitu odvodená z bulvárnej žurnalistiky, ktorá prezentuje málo známe alebo neznáme správy a využíva nadpisy priťahujúce pozornosť, vrátane zveličovania informácií, šírenia škandálov a senzácií.

Protiváha
---------

Záplava cklickbaitov viedla od roku 2014 k pokusom zastaviť ich používanie. Satirický časopis *The Onion* spustil novú stránku ClickHole, ktorá paroduje webové stránky typu clickbait, ako sú napríklad Upworthy a BuzzFeed. V auguste 2016 Facebook ohlásil, že do prevádzky spúšťa nové filtre, ktoré sa budú snažiť takýto obsah v sociálnej sieti utlmiť. Softvér bude podľa doterajších zručností a skúseností analyzovať titulky, aby vylúčil tie, ktoré sa snažia navodiť neprimeranú senzáciu.

Použitie clickbaitu malo aj politické dôsledky pri poškodzovaní mena politikov a inštitúcií, pričom viedlo k rastu popularity rôznej „alternatívnej" politiky. Katherine Vinerová, šéfredaktorka novín *The Guardian*, sa vyjadrila, že „jednoduché klikanie na úkor presnosti a dôveryhodnosti" podkopáva hodnoty žurnalistiky a pravdy. Emotívne témy s výraznými nadpismi sú široko zdieľané a klikané, čo vedie k „hromadeniu hanebností" a množeniu takýchto webových stránok naprieč politickým spektrom – vrátane *Breitbart News*, *Huffington Post*, *Salon*, *Townhall* a *Gawker Media* blogy – ktoré tak profitujú z vytvárania zdieľateľných krátkych textov (často s veľkým množstvom reklamy) podsúvajúcich jednoduché stanoviská k politickým a kultúrnym záležitostiam.

Referencie
----------

1. ↑   *clickbait* [online]. merriam-webster.com, [cit. 2022-01-13]. Dostupné online.
2. ↑  ŠMÍD, Milan. *Click-bait – návnada v titulku* [online]. 2016-02-19, [cit. 2022-06-20]. (v českom jazyku). Dostupné online.
3. ↑  NÁRODNÝ BEZPEČNOSTNÝ ÚRAD SR. *Krátky slovník hybridných hrozieb* [online]. [Cit. 2022-06-20]. Dostupné online.
4. ↑  OREMUS, Will. *Area Humor Site Discovers Clickbait* [online]. 2014-06-14, [cit. 2022-06-20]. (v anglickom jazyku). Dostupné online.
5. ↑  GIGEL, Milan. *Facebook chce potlačiť falošné senzácie, obmedzí clickbaity* [online]. 2016-08-05, [cit. 2022-06-20]. Dostupné online.
6. ↑  VINER, Katharine. *How technology disrupted the truth* [online]. 2016-07-12, [cit. 2022-06-20]. (v anglickom jazyku). Dostupné online.
7. ↑  AUERBACH, David. *The Death of Outrage* [online]. 2015-03-10, [cit. 2022-06-20]. (v anglickom jazyku). Dostupné online.

Zdroj
-----

*Tento článok je čiastočný alebo úplný preklad článku Clickbait na anglickej Wikipédii.*